কেন মালি-তে হামলা চালাল জঙ্গিরা? প্যারিসের মতো শহরে হামলা চালানোর তা-ও না হয় একটা কারণ খুঁজে বের করা যেতে পারে। কিন্তু পশ্চিম আফ্রিকার এই দেশটা কেন, সেই প্রশ্ন উঠেছে স্বাভাবিকভাবে।

হামলার সময়ে সক্রিয় বাহিনী
অশান্তি এবং স্থিতাবস্থার তীব্র অভাব বরাবরই মালি-র সঙ্গী। আফ্রিকার বেশিরভাগ দেশের মতোই এই দেশটির প্রশাসন এবং অর্থনীতি নড়বড়ে।

চারপাশ থমথমে। ভেসে আসছে গুলির শব্দ।
সেই সুযোগে জঙ্গি কার্যকলাপ বেড়েছিল। ২০১৩ সালে জঙ্গি কার্যকলাপে সাময়িক দাঁড়ি পড়ে ফ্রান্সের উদ্যোগে। ফ্রান্স বাহিনী পাঠিয়েছিল। সেই থেকে মালি-র উপর ফ্রান্সের একটা প্রভাব রয়ে গিয়েছে।

নিরাপত্তাবাহিনীর টহল শুরু হয়ে গিয়েেছে
ফলে, ফ্রান্সের উপর পালটা আঘাত হানতে মালি-কেই  জঙ্গিরা বেছে নিয়েছে, এমন একটি তত্ত্ব ভেসে আসছে। হোটেল ‘দ্য র‌্যাডিসন ব্লু’ মালির অভিজাত হোটেল। সবথেকে নিরাপদ জায়গা হিসেবে এটি পরিচিত। বিভিন্ন দেশের আধিকারিক, ব্যবসায়ী, শিল্পপতি থেকে শুরু করে রাষ্ট্রসংঘ বা ইউরোপিয়ান ইউনিয়নের আধিকারিকদের আনাগোনা লেগেই থাকে।

উদ্বিগ্ন এলাকাবাসী
আফ্রিকার এই অংশে আল কায়দা-র ছায়া-সংগঠনগুলি ক্রমাগত প্রশাসনের বিরুদ্ধে লড়াই চালিয়ে যাচ্ছে। ফলে, ‘দ্য র‌্যাডিসন ব্লু’-র মতো হোটেলে হামলা চালাতে পারলে, তাদের স্বার্থ নিশ্চিতভাবেই সিদ্ধ হয়।

বের করে আনা হচ্ছে এক পণবন্দিকে
গত অগস্টেও মালির একটি হোটেলে হামলা চালিয়েছিল জঙ্গিরা। তাতে ১৩ জন মারা যান।

সশস্ত্র বাহিনী ঘিরে রেখেছে হোটেল
অন্তত পাঁচটি জঙ্গি গোষ্ঠী মালি-তে সক্রিয়। একসময়ে এরা পৃথকভাবে অপারেট করত। কিন্তু গোয়েন্দাদের সন্দেহ, আইএস-এর প্রভাবে এরা এখন এক ছাতার তলায় আসতে শুরু করে দিয়েছে। ২০১৩ সালে ফ্রান্স সামরিক বাহিনী পাঠায়। ওই বছরের জুনে মালি প্রশাসন এবং তুয়ারেগ বিদ্রোহীদের মধ্যে চুক্তি সই হয় ফ্রান্সের উদ্যোগে। তার পর থেকেই খানিকটা পিছু হঠে জঙ্গি সংগঠনগুলি।

দূর থেকে হোটেলের উপর চলছে নজরদারি
বারকিনা ফাসো, চাদ, মাউরিতানিয়া, নাইজার এবং মালি একসময়ে ছিল ফরাসি উপনিবেশ। তবে আজও এই দেশগুলি ফ্রান্সের প্রভাবের বাইরে আসতে পারেনি। সেই মালি-রই সবথেকে অভিজাত হোটেলে জঙ্গি হামলায় তাই আইএস যোগসূত্রের সন্দেহ অমূলক নয়।